Diari Oficial de la Generalitat Valenciana


Sumari del DOGV 9469, del 14-11-2022 (2022/10524)

RESOLUCIÓ de 3 de novembre de 2022, de la Conselleria d'Innovació, Universitats, Ciència i Societat Digital, per la qual es convoquen beques salari lligades a la renda per a realitzar estudis universitaris durant el curs acadèmic 2022-2023 en les universitats que integren el sistema universitari valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9469

Data del DOGV
:   14-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10764


Data del document
:   03-11-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 3 de novembre de 2022, de la Conselleria d'Innovació, Universitats, Ciència i Societat Digital, per la qual es convoquen beques salari lligades a la renda per a realitzar estudis universitaris durant el curs acadèmic 2022-2023 en les universitats que integren el sistema universitari valencià. [2022/10338]  
Índex  
I. Beques  
Primer. Objecte i àmbit d'aplicació  
Segon. Condicions de concessió i quantia de la beca  
Tercer. Finançament  
Quart. Requisits generals exigibles  
Cinqué. Model de sol·licitud i documents que l'han d'acompanyar  
  
Sisé. Lloc i termini de presentació de les sol·licituds  
II. Criteris de valoració  
Seté. Criteris d'adjudicació  
Capítol I. Requisits econòmics  
Huité. Renda  
Nové. Deduccions  
Desé. Llindars  
Onzé. Patrimoni  
Capítol II. Requisits acadèmics  
Dotzé. Mínim de crèdits matriculats  
Tretzé. Rendiment acadèmic  
Catorzé. Rendiment acadèmic excepcional  
Quinzé. Màxim d'anys com a becari/becària  
Setzé. Dobles titulacions  
Desseté. Màsters habilitadors  
Dihuité. Situacions especials  
III. Resolució  
Denové. Termini de resolució i notificació  
IV. Del pagament i la justificació de la subvenció  
Vinté. Règim de lliurament del pagament  
Vint-i-uné. Termini i forma de justificació  
Vint-i-dosé. Recursos  
Per mitjà de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, s'estableixen les bases reguladores per a la concessió de les beques salari lligades a la renda en les universitats que componen el sistema universitari valencià (DOGV 9198, 20.10.2021).  
D'acord amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
I. Beques  
  
Primer. Objecte i àmbit d'aplicació  
Convocar per al curs 2022-2023 les beques salari lligades a la renda per a dur a terme estudis universitaris en les universitats que integren el sistema universitari valencià i centres adscrits.  
  
Pot sol·licitar la beca salari lligada a la renda per a realitzar estudis universitaris l'alumnat que assenyala la base primera de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de les beques salari lligades a la renda, per a realitzar estudis universitaris en les universitats que integren el sistema universitari valencià.  
  
Segon. Condicions de concessió i quantia de la beca  
1. La beca consisteix en una beca salari amb un import màxim per persona beneficiària que no serà superior a 6.000 euros.  
2. El procediment de concessió de les beques es tramitarà en règim de concurrència competitiva i per a obtindre la condició de beneficiària, qui la sol·licite ha de reunir els requisits establits en la base cinquena de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital.  
La subvenció estarà condicionada a la resolució de concessió de les beques de caràcter general que per a cada curs acadèmic convoca el ministeri competent en matèria d'educació en la part referent a la beca de quantia fixa lligada a la renda d'acord amb el que disposa el punt 3 del present resolc.  
Tot això tenint en compte el que estableix l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Per a l'alumnat beneficiari de la beca de quantia fixa lligada a la renda que cada curs acadèmic convoca el ministeri competent en matèria d'educació i que, al seu torn, resulte beneficiari de la beca lligada a la renda regulada en la present convocatòria per a un mateix curs acadèmic, l'import de l'ajuda serà una quantia que complete el que s'assigne en la beca de quantia fixa lligada a la renda del ministeri, fins a arribar a l'import màxim de 6.000 euros.  
No obstant això, si l'alumnat beneficiari de la beca de quantia fixa lligada a la renda del ministeri competent en matèria d'educació veu revocada la seua beca, per incompliment de les obligacions que estableix el ministeri per a mantindre-la, no es modificarà l'import de l'ajuda concedida en la resolució de concessió d'aquesta convocatòria.  
  
  
Tercer. Finançament  
Per a concedir aquestes beques es destinarà un import total màxim de 26.083.609 - (díhuit milions d'euros), amb càrrec a l'aplicació pressupostària 71.30.30.774.14.1, línia de subvenció S1313000, «Beques alumnat ensenyaments universitaris i estudis superiors», del programa pressupostari 422.60, Universitat i estudis superiors, per a l'exercici 2023. Un import que queda condicionat a l'existència de consignació pressupostària adequada i suficient en l'exercici pressupostari de l'any 2023. De l'import pressupostat per a l'exercici 2023, es reserven 500.000 - (cinc-cents mil euros) per a l'adjudicació complementària prevista en el punt 3 de la base segona de l'Ordre 10/2021, de 12 d'octubre.  
L'import dit es podrà incrementar a conseqüència d'una generació, una ampliació o una incorporació de crèdit, o de l'existència de romanents d'altres convocatòries finançades amb càrrec al mateix crèdit o a crèdits inclosos en el mateix programa o programes del mateix servei, que no requerirà nova convocatòria, d'acord amb el que preveu l'article 58, apartat 2, lletra a, del Reglament de la Llei general de subvencions.  
  
  
Quart. Requisits generals exigibles  
Per a la concessió de la beca s'han de complir els requisits següents:  
  
a) Tindre la nacionalitat espanyola, o tindre la nacionalitat d'un Estat membre de la Unió Europea. En el cas de ciutadans de la Unió o de familiars, beneficiaris dels drets de lliure circulació i residència, es requereix que tinguen la condició de residents permanents o que acrediten treballar per compte propi o alié.  
Tenen la consideració de «familiars» el cònjuge o la parella legal, així com els ascendents directes a càrrec seu i els descendents directes a càrrec seu menors de vint-i-un anys.  
En el supòsit de persones estrangeres no comunitàries, s'aplicarà el que disposa la normativa sobre drets i llibertats dels estrangers a Espanya i la seua integració social.  
Els requisits establits en el present apartat s'han de tindre amb data de 31 de desembre de 2021. Excepcionalment, en el cas de sol·licitants d'estatut de refugiat o protecció subsidiària, el permís de residència legal es pot haver obtingut fins al 31 d'agost de 2022.  
b) Cursar estudis, en modalitat docent presencial, conduents a obtindre títols universitaris oficials en les universitats a les quals fa referència la base primera de l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, en el curs acadèmic 2022-2023.  
c) No tindre o no reunir els requisits legals per a obtindre un títol del mateix nivell o superior al corresponent al dels estudis per als quals se sol·licita la beca, ni haver-se matriculat en una altra titulació diferent del mateix nivell el curs immediatament anterior. A aquest efecte, no es podrà beneficiar de la beca l'estudiant a qui únicament li reste, per a obtindre el títol, l'acreditació d'un determinat nivell de coneixement d'un idioma estranger.  
  
d) Reunir els requisits econòmics i acadèmics que s'estableixen en la present convocatòria.  
  
Cinqué. Model de sol·licitud i documents que l'han d'acompanyar  
  
1. La tramitació i presentació de la sol·licitud s'ha de fer únicament per mitjans electrònics en la plataforma de tramitació de la Generalitat Valenciana.  
En cas de dubte es pot consultar el manual publicat en l'enllaç següent: http://innova.gva.es/va/web/universidad/ayudas-y-becas.  
2. El punt d'accés a la tramitació electrònica és la seu electrònica de la Generalitat, accessible en l'adreça web https://sede.gva.es. L'accés directe al tràmit estarà disponible en l'enllaç següent: https://www.gva.es/va/inicio/procedimientos'id\_proc=18702&version=amp.  
  
Les incidències de tramitació electrònica relacionades amb qüestions tècniques informàtiques s'atendran mitjançant el correu: generalitat\_en\_faa@tmf.af.  
Els dubtes relacionats amb el contingut de la convocatòria s'atendran, exclusivament, a través del correu electrònic uirerxqikpc@sed.zz.  
  
Una vegada òmpliga la sol·licitud telemàtica, la persona interessada l'ha de firmar mitjançant qualsevol dels sistemes de firma electrònica que accepta la seu electrònica i enviar-la pel procediment telemàtic establit, amb la qual cosa es considerarà presentada amb caràcter general; se n'obtindrà el resguard, el qual, la persona sol·licitant l'ha de ser conservar per a acreditar, en cas que resulte necessari, que es presenta la sol·licitud en el termini i la forma establits.  
No es tindran en compte les sol·licituds que s'hagen omplit per via telemàtica que no completen el procés de presentació establit.  
Així mateix, la persona sol·licitant i els altres membres computables de la unitat familiar podran autoritzar la Conselleria d'Innovació, Universitats, Ciència i Societat Digital, amb la seua firma en la mateixa sol·licitud electrònica, a obtindre d'altres administracions públiques la informació que faça falta per a determinar, conéixer i comprovar totes les dades acreditatives d'identificació, acadèmiques, de renda i patrimoni i altres circumstàncies familiars i personals necessàries per a la resolució de la sol·licitud de beca.  
3. Als efectes establits en els apartats anteriors i en els termes legalment previstos, l'autorització telemàtica dels membres computables de la unitat familiar es farà d'acord amb el que preveuen els articles 9 i 10 de la Llei 39/2015, d'1 d'octubre, del procediment administratiu comú de les administracions públiques.  
4. Les persones sol·licitants que tinguen dret a alguna de les deduccions en la renda familiar, d'acord amb el que disposa el resolc nové, han d'omplir les dades corresponents del model de sol·licitud.  
  
5. Les persones sol·licitants que al·leguen alguna de les circumstàncies que hi ha tot seguit han d'adjuntar a la sol·licitud telemàtica la documentació que es relaciona a continuació. Així mateix, han d'acreditar que les situacions descrites ja hi eren amb data de 31 de desembre de 2021:  
5.1. En cas d'orfandat absoluta de l'alumnat menor de vint-i-cinc anys s'ha d'aportar document que acredite la situació d'orfandat absoluta.  
5.2. En cas de situacions de violència de gènere, s'han d'acreditar mitjançant sentència condemnatòria per un delicte de violència de gènere, una ordre de protecció o qualsevol altra resolució judicial que acorde una mesura cautelar a favor de la víctima, o mitjançant l'informe del ministeri fiscal que indique que hi ha indicis que la demandant és víctima de violència de gènere. També es poden acreditar les situacions de violència de gènere mitjançant informe dels serveis socials, dels serveis especialitzats o dels serveis d'acolliment destinats a víctimes de violència de gènere de l'administració pública competent. La situació s'ha d'acreditar entre el 30 de juny de 2021 i el tancament del termini de presentació de sol·licituds.  
5.3. Quan es tinga protecció internacional s'ha d'acreditar mitjançant l'autorització de residència temporal per raons de protecció internacional, document de viatge de refugiat, document de viatge de protecció subsidiària, document de viatge d'apàtrida o qualsevol altre document oficial que acredite la situació de refugiat, apàtrida, sol·licitant d'asil o assimilat. Excepcionalment, en aquests casos el permís de residència legal es pot obtindre fins al 31 d'agost de 2022.  
  
6. L'estudiant sol·licitant de la beca que s'incloga en algun dels supòsits d'unitat familiar que es relacionen tot seguit, ha d'annexar a la sol·licitud telemàtica la documentació que ho acredite amb data de 31 de desembre de 2021:  
6.1. Quan s'incloga com a únic membre de la unitat familiar:  
Ha d'aportar la documentació que justifique que disposa de mitjans econòmics propis suficients, així com la titularitat o el lloguer del domicili habitual, i certificat d'empadronament conjunt, familiar o col·lectiu amb data 31 de desembre de 2021. Els documents dits són necessaris per a acreditar fefaentment la independència econòmica i familiar.  
  
6.2. En cas de viudetat, separació, divorci, cessament de la convivència o no convivència dels progenitors de la persona sol·licitant, s'ha d'aportar, segons siga procedent: certificat de defunció, sentència judicial de separació o de divorci i conveni regulador o document públic de mesures sobre la cura i educació de fills o qualsevol altre document que acredite suficientment, segons el parer de la comissió de valoració i selecció, la no convivència dels progenitors, i padró col·lectiu del domicili habitual, on conste la situació amb data de 31 de desembre de 2021.  
  
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
7. Amb la presentació telemàtica de la sol·licitud la persona sol·licitant i el pare, la mare, el tutor o tutora o la persona encarregada de la guàrdia i protecció de la sol·licitant, en el cas de ser menor d'edat sense emancipar, declaren amb responsabilitat solidària el que hi ha tot seguit:  
a) Que accepten les bases de la convocatòria per a la qual sol·licita la beca.  
b) Que totes les dades incorporades a la sol·licitud s'ajusten a la realitat.  
c) Que són sabedors que la inexactitud en les circumstàncies declarades comporta denegar o revocar la beca.  
d) Que tenen coneixement de la incompatibilitat de les presents beques amb qualsevol altra ajuda o beca per a la mateixa activitat o similar.  
e) Que qui fa la sol·licitud no es troba incurs en cap de les circumstàncies incloses en l'article 13 i 34.5 de la Llei 38/2003, de 17 de novembre, general de subvencions.  
8. Els membres computables de la família inclosos en la sol·licitud telemàtica poden atorgar el seu consentiment a la Conselleria d'Innovació, Universitats, Ciència i Societat Digital per a obtindre les dades següents:  
a) Dades necessàries per a determinar-ne el rendiment acadèmic.  
b) Dades necessàries de renda i patrimoni familiars a l'efecte de la beca, a través de les administracions públiques corresponents.  
c) El consentiment per a verificar les dades personals en el sistema de verificació de dades de residència i identitat i del servei de consulta de dades de residència legal.  
d) La condició de família nombrosa general o especial.  
e) La condició de família monoparental general o especial.  
f) La consulta del grau de discapacitat.  
g) La condició de gaudir d'una beca del ministeri competent en matèria d'educació.  
h) La consulta de tindre un títol universitari oficial.  
i) Que manifesten la conformitat per a rebre comunicacions per SMS.  
Així mateix, les persones sol·licitants podran atorgar el consentiment perquè les administracions públiques corresponents consulten les dades relatives al compliment de les obligacions tributàries amb l'Administració general de l'Estat, amb l'Administració de la Generalitat i amb la Seguretat Social.  
En el cas de no atorgar el consentiment, les persones sol·licitants hauran d'adjuntar, a la sol·licitud telemàtica, la documentació següent:  
a) Certificat de renda de l'exercici 2021, expedit per l'Agència Estatal d'Administració Tributària, de tots els membres computables.  
b) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració General de l'Estat.  
c) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de la Generalitat.  
d) Certificat, a nom de la persona sol·licitant, de trobar-se al corrent en el compliment d'obligacions amb la Seguretat Social.  
e) Certificat de béns immobles expedit per la Gerència del Cadastre, de tots els membres computables.  
f) Document nacional d'identitat (DNI) o, si és el cas, número d'identitat d'estranger (NIE), de tots els membres computables majors de catorze anys.  
g) En cas de ser família nombrosa, s'ha d'aportar còpia del títol en vigor, expedit per l'administració corresponent.  
h) En cas de diversitat funcional, s'ha d'aportar certificat oficial de discapacitat del membre o membres de la unitat familiar relacionats en el resolc nové 1.c de la present convocatòria.  
i) En cas de ser família monoparental, se n'ha d'aportar còpia del títol en vigor, expedit per l'administració corresponent.  
j) La documentació que acredite la concurrència d'alguna de les circumstàncies que s'estableixen en els punts cinqué i sisé anteriors, si escau.  
9. Si la documentació que, si escau, s'ha d'adjuntar a la sol·licitud o la informació subministrada per les administracions públiques a la qual fa referència el punt 8 anterior, fora incompleta o insuficient, es requerirà a la persona sol·licitant per qualsevol mitjà que permeta tindre'n constància, que ho rep la persona interessada, perquè, en el termini de deu dies, esmene la falta o acompanye els documents preceptius, amb advertiment que, si no ho fa, es considerarà com a desistida la seua sol·licitud, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 de la dita llei. La persona sol·licitant de la beca pot indicar en la sol·licitud que vol rebre aquestes notificacions, de manera exclusiva, per mitjans electrònics.  
  
Sisé. Lloc i termini de presentació de les sol·licituds  
El termini de presentació de sol·licituds telemàtiques és d'un mes comptador des de l'endemà de la publicació de la present resolució en el Diari Oficial de la Generalitat Valenciana.  
En el supòsit de presentar més d'una sol·licitud es considerarà vàlida únicament l'última presentada.  
  
  
II. Criteris de valoració  
  
Seté. Criteris d'adjudicació  
1. Les beques es concedeixen en règim de concurrència competitiva.  
Per a concedir-les, les persones sol·licitants es dividiran en tres grups:  
a) Estudiantat de primer curs de grau.  
b) Estudiantat de segon i cursos superiors de grau.  
c) Estudiantat de màsters habilitadors.  
Per a l'estudiantat de primer curs de grau es reserva un 25 per cent del pressupost global màxim establit en la convocatòria corresponent, per a l'estudiantat de segon i cursos superiors de grau, un 69 per cent, i per a l'estudiantat de màsters habilitadors, un 5 per cent.  
Segons el que s'ha fixat en les bases aprovades per l'Ordre 10/2021, de 12 d'octubre, es reserva un 1 per cent per a l'estudiantat beneficiari de protecció internacional (refugiat, apàtrida, sol·licitant d'asil i assimilats).  
En el cas que l'import de les beques proposades per a concessió en cada grup no supere l'import global màxim assignat al grup, el sobrant s'assignarà als altres grups segons l'ordre establit en el punt 1.  
  
2. Les beques es concediran seguint el procediment establit en la base tercera de l'Ordre 10/2021, de 12 d'octubre. En el cas que l'import de les beques proposades per a concessió supere l'import global màxim inclòs en els pressupostos de la Generalitat del 2023 amb càrrec a l'aplicació pressupostària, les beques s'adjudicaran, en primer lloc, a l'estudiantat que haja gaudit de la beca en el curs anterior i, en segon lloc, a la resta de l'estudiantat.  
3. Les beques es concediran per ordre descendent, d'acord amb la nota mitjana obtinguda per les persones proposada per a concessió, en el curs acadèmic anterior o últim fet. En aquest supòsit, les beques s'adjudicaran fins que s'esgote l'import global màxim citat més amunt, i quedaran excloses de la beca les persones amb una nota mitjana inferior a la persona o persones amb què s'esgote l'import global màxim.  
  
  
Capítol I  
Requisits econòmics  
  
Huité. Renda  
1. La renda familiar a l'efecte d'aquesta beca s'obtindrà per agregació de les rendes de cada membre computable de la família que obtinga ingressos de qualsevol naturalesa, corresponent a l'exercici 2021, calculada segons s'indica en els paràgrafs següents i d'acord amb la normativa reguladora de l'impost sobre la renda de les persones físiques.  
  
2. Per a determinar la renda dels membres computables que presenten declaració per l'impost sobre la renda de les persones físiques, s'ha de procedir de la manera següent:  
a) Se sumarà la base imposable general amb la base imposable de l'estalvi, excloent tots els saldos nets negatius de guanys i pèrdues patrimonials de 2017 al 2020 i el saldo net negatiu de rendiments del capital mobiliari de 2017 al 2020 a integrar en la base imposable de l'estalvi.  
  
b) D'aquest resultat es restarà la quota resultant de l'autoliquidació.  
  
3. Per a determinar la renda dels membres computables que obtinguen ingressos propis i no hagen presentat declaració per l'impost sobre la renda de les persones físiques se seguirà el procediment descrit en l'apartat a del punt 2 i del resultat obtingut es restaran els pagaments a compte fets.  
4. Per a calcular la renda familiar a l'efecte de beca, són membres computables de la família els progenitors, la persona tutora o encarregada de la guarda i protecció del menor, en el seu cas, els quals tindran la consideració de sustentadors principals de la família. També són membres computables la persona sol·licitant, els germans o germanes fadrins menors de vint-i-cinc anys i que convisquen en el domicili familiar amb data de 31 de desembre de 2021 o els de més edat, quan es tracte de persones amb discapacitat física, psíquica o sensorial, així com els menors en règim d'acolliment permanent o de guarda amb finalitats d'adopció i els ascendents dels progenitors que justifiquen la residència en el mateix domicili que els anteriors amb el certificat municipal corresponent. Per a ser considerat membre computable ha de constar la convivència en el domicili familiar amb data de 31 de desembre de 2021.  
  
En el cas de persones sol·licitants que constituïsquen unitats familiars independents, també es consideren membres computables el cònjuge o, en el seu cas, la persona a la qual es trobe unida per relació anàloga, així com els fills, menors de 25 anys, si n'hi ha, i que convisquen en el mateix domicili.  
5. Quan els ingressos de la unitat familiar siguen objectivament inferiors al nivell de despeses considerades indispensables, la comissió de valoració i selecció podrà requerir a la persona sol·licitant que aporte la documentació que es considere necessària per a valorar la sol·licitud.  
  
6. En el cas de divorci o separació legal dels progenitors no es considerarà membre computable qui no convisca amb la persona sol·licitant de la beca.  
No obstant això, en el seu cas, tindrà la consideració de membre computable i sustentador principal, el nou cònjuge, parella, registrada o no, o persona unida per relació anàloga, les rendes i el patrimoni de la qual s'inclouran dins del còmput de la renda i patrimonis familiars. Així mateix, tindrà la consideració de membre computable la persona amb ingressos propis que, en la data referida, convisca en el domicili amb la persona sol·licitant quan no hi haja relació de parentiu i no es puga justificar un lloguer de pis compartit.  
Quan el règim de custòdia dels fills siga el de custòdia compartida, es consideraran membres computables tots dos progenitors de la persona sol·licitant de la beca, els fills comuns i els ascendents dels progenitors que justifiquen la residència en el mateix domicili que els anteriors amb el certificat municipal corresponent.  
7. En els supòsits en què qui sol·licita la beca siga menor en situació d'acolliment, s'aplicarà a la família d'acolliment el que es disposa en els paràgrafs anteriors. Quan es tracte d'un major d'edat tindrà la consideració de no integrat en la unitat familiar a aquest efecte, sempre que de fet no subsistisquen les circumstàncies d'integració amb la família d'acolliment i així s'acredite degudament.  
8. En els casos en què la persona sol·licitant al·legue independència familiar i econòmica, qualsevol que siga el seu estat civil, ha d'acreditar fefaentment, segons el parer de la comissió de valoració i selecció, que disposa dels mitjans econòmics propis suficients que permeten la dita independència, així com la titularitat o el lloguer del domicili habitual. En cas contrari, i sempre que els ingressos acreditats resulten inferiors a les despeses suportades en concepte de vivenda i altres despeses considerades indispensables, s'entendrà no provada la independència, per la qual cosa, per a calcular la renda i el patrimoni familiar a l'efecte de beca, es computaran els ingressos corresponents als membres computables de la família a què es refereixen els punts 4 i 6 d'aquest resolc.  
  
  
Nové. Deduccions  
1. Trobada la renda familiar a l'efecte de beca segons el que s'estableix en els resolcs anteriors, se'n podran deduir les quantitats que corresponguen pels conceptes següents:  
a) El 50 per cent dels ingressos aportats per qualsevol membre computable de la família diferent dels sustentadors principals.  
b) 525 euros per cada germà o germana, inclosa la persona sol·licitant, que convisca en el domicili familiar, quan es tracte de famílies nombroses o monoparentals de categoria general i 800 euros per a famílies nombroses o monoparentals de categoria especial, sempre que tinga dret a aquest benefici. Aquestes deduccions no són acumulables entre elles. La deducció aplicable a la persona sol·licitant serà de 2.000,00 euros quan es trobe afectada d'una discapacitat de grau igual o superior al seixanta-cinc per cent. Quan la persona sol·licitant siga la titular de la família nombrosa o monoparental, les quantitats assenyalades seran computades en relació amb els fills que la componguen.  
c) 1.811 euros per cada germà, germana, fill o filla de la persona sol·licitant o la persona sol·licitant que estiga afectada de minusvalidesa, legalment qualificada, de grau igual o superior al 33 per cent. Aquesta deducció serà de 2.881 euros quan la minusvalidesa siga de grau igual o superior al 65 per cent. Quan siga la persona sol·licitant qui estiga afectada per la discapacitat de grau igual o superior al 65 per cent, la deducció aplicable serà de 4.000,00 euros.  
  
d) El 20 per cent de la renda familiar, quan la persona sol·licitant siga òrfena absoluta i menor de vint-i-cinc anys.  
2. Per a poder tindre's en compte, s'ha d'acreditar que aquestes situacions hi eren amb data de 31 de desembre de 2021.  
  
Desé. Llindars  
Per a tindre dret a la beca, els llindars de renda familiar no superables són els següents:  
Famílies d'1 membre: 5.402,00 euros  
Famílies de 2 membres: 9.961,00 euros  
Famílies de 3 membres: 14.287,00 euros  
Famílies de 4 membres: 18.581,00 euros  
Famílies de 5 membres: 22.867,00 euros  
Famílies de 6 membres: 26.559,00 euros  
Famílies de 7 membres: 30.654,00 euros  
Famílies de 8 membres: 34.023,00 euros  
A partir del membre que fa huit s'afegiran 3.031,00 euros per cada nou membre computable.  
  
Onzé. Patrimoni  
1. Es denegarà la sol·licitud de beca siga quina siga la renda familiar calculada segons el que disposen les bases anteriors, quan el valor dels elements indicatius del patrimoni del conjunt de membres computables de la família supere algun dels llindars següents:  
a) La suma dels valors cadastrals de les finques urbanes que pertanguen a la unitat familiar, exclosa la vivenda habitual, no podrà superar els 42.900 euros. En cas de municipis en què la data d'efecte de la darrera revisió cadastral estiguera compresa entre l'1 de gener de 1990 i el 31 de desembre de 2002 es multiplicaran els valors cadastrals per 0,49. En el cas que la data de l'esmentada revisió fora posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en el 2003  
Per 0,37 els revisats en el 2004  
Per 0,30 els revisats en el 2005  
Per 0,26 els revisats en el 2006  
Per 0,25 els revisats en el 2007  
Per 0,25 els revisats en el 2008  
Per 0,26 els revisats en el 2009  
Per 0,28 els revisats en el 2010  
Per 0,30 els revisats en el 2011  
Per 0,32 els revisats en el 2012  
Per 0,34 els revisats en el 2013  
Per 0,36 els revisats entre els anys 2014 i 2021, tots dos inclosos.  
En els municipis de la Comunitat Foral de Navarra, el valor cadastral s'ha de multiplicar en tot cas per 0,50.  
La Direcció General del Cadastre facilitarà la informació dels municipis que corresponguen a cada una de les situacions indicades, a l'efecte d'aplicació del coeficient de ponderació.  
b) La suma dels valors cadastrals de les construccions situades en finques rústiques, exclòs el valor cadastral de la construcció que constituïsca la vivenda habitual de la família, no podrà superar els 42.900 euros, i hi són aplicables els coeficients multiplicadors, segons l'any en què s'haja fet la darrera revisió cadastral, que s'estableixen en l'apartat a anterior.  
c) La suma de tots els rendiments nets reduïts del capital mobiliari més el saldo net positiu de tots els guanys i pèrdues patrimonials pertanyents als membres computables de la família no pot superar els 1.700 euros.  
No s'inclouran en la suma les subvencions rebudes per a adquirir o rehabilitar la vivenda habitual, la renda bàsica d'emancipació ni l'import dels premis en metàl·lic o en espècie obtinguts per participar en jocs, concursos, rifes o combinacions aleatòries fins a 1.500 euros. Els guanys patrimonials, derivats dels dits premis es computaran d'acord amb la normativa de l'impost sobre la renda de les persones físiques.  
  
El valor dels elements indicatius del patrimoni a què es refereix el present apartat c, es determinarà d'acord amb el que disposa la normativa de l'impost sobre la renda de les persones físiques.  
2. Quan siguen diversos els elements indicatius del patrimoni descrits en el punt anterior dels quals disposen els membres computables de la família, es calcularà el percentatge de valor de cada element respecte del llindar corresponent. Es denegarà la beca quan la suma dels referits percentatges supere el cent per cent.  
3. També es denegarà la beca sol·licitada quan la suma dels ingressos procedents d'activitats econòmiques de les quals siguen titulars els membres computables de la família, en estimació directa o en estimació objectiva, siga superior a 155.500 euros.  
4. A l'efecte del còmput del valor dels elements a què fan referència els punts anteriors, es deduirà el 50 per cent del valor dels que pertanguen a qualsevol membre computable de la família, exclosos els sustentadors principals.  
  
  
Capítol II  
Requisits acadèmics  
  
Dotzé. Mínim de crèdits matriculats  
1. Per a tindre dret a la beca, l'estudiantat ha d'estar matriculat, dins del termini de presentació de sol·licituds, de seixanta crèdits, és a dir, en règim de dedicació acadèmica a temps complet. Requisit que s'ha de mantindre durant tot el curs acadèmic.  
  
En el supòsit de matricular-se d'una quantitat superior de crèdits, es tindran en compte tots per a la valoració del rendiment acadèmic, d'acord amb el que disposa el resolc catorzé.  
L'estudiantat que estiga afectat de discapacitat en un grau igual o superior al 65 per cent pot reduir la càrrega lectiva necessària per a complir el requisit de matriculació fins a un màxim del 50 per cent.  
2. En el cas d'alumnes que comencen els estudis universitaris, els crèdits reconeguts entraran a formar part del mínim de crèdits matriculats al qual fa referència el punt anterior.  
3. En els casos en què, en virtut de la normativa pròpia de la universitat, resulte limitat el nombre de crèdits al qual es pot matricular l'estudiantat, la persona sol·licitant podrà obtindre la beca d'acord amb el que disposa aquesta convocatòria, si es matricula en tots els crèdits. Si els crèdits es cursen en un quadrimestre/semestre, la quantia de la beca serà del 50 per cent de la quantitat que li haja correspost. En el cas que s'hi matricule també en el segon quadrimestre/semestre corresponent al curs acadèmic, es completarà la quantia de la beca amb el 50 per cent restant.  
  
  
4. El nombre mínim de crèdits fixat en el punt 1, en què l'alumnat ha de quedar matriculat en el curs per al qual sol·licita la beca, no serà exigible, per una sola vegada, en el cas que, per a finalitzar els seus estudis, li reste un nombre de crèdits inferior al nombre mínim dit, sempre que no haja gaudit de la condició de becari durant més anys dels previstos en el pla d'estudis corresponent més un any addicional.  
  
  
Tretzé. Rendiment acadèmic  
En la present convocatòria per al curs acadèmic 2022-2023, i a excepció de qui es matricule per primera vegada de primer curs d'estudis de grau, la resta d'alumnat ha d'haver superat en l'últim curs fet els percentatges següents dels crèdits en què estigueren matriculats:  
  
  
Branca de coneixement Percentatge de crèdits que s'han de superar  
Arts i humanitats 95 %  
Ciències 80 %  
Ciències socials i jurídiques 95 %  
Ciències de la salut 90 %  
Enginyeria i arquitectura 80 %  
  
  
Els percentatges dels crèdits indicats en aquest punt també s'aplicaran a l'estudiantat que s'haguera matriculat en el règim de matrícula parcial (menys de 60 crèdits) en l'últim curs fet.  
Alternativament, les persones sol·licitants que no superen el percentatge de crèdits establit en el paràgraf anterior podran també obtindre beca si acrediten haver superat, en el darrer curs fet, els percentatges de crèdits següents i haver obtingut les notes mitjanes següents de les assignatures superades:  
  
Branca de coneixement Percentatge de crèdits que s'han de superar Nota mitjana en les assignatures superades  
Arts i humanitats 85 % 6,50 punts  
Ciències 70 % 6,00 punts  
Ciències socials i jurídiques 85 % 6,50 punts  
Ciències de la salut 80 % 6,50 punts  
Enginyeria i arquitectura 70 % 6,00 punts  
  
  
  
Catorzé. Rendiment acadèmic excepcional  
1. S'entendrà que compleix els requisits acadèmics qui obtinga un aprofitament acadèmic excepcional. Per a determinar si hi ha aprofitament acadèmic excepcional, es calcularà l'increment percentual de crèdits matriculats en el darrer curs fet, sobre el nombre mínim de matriculació a què obliga el punt 1 del resolc dotzé.  
  
2. Per a ensenyaments de la branca d'enginyeria i arquitectura, i de la branca de ciències, el percentatge de crèdits que s'han de superar establit en el resolc tretzé per a obtindre beca, depenent del fet que la persona sol·licitant s'aculla a la primera o a la segona de les opcions assenyalades en el dit resolc, es determinarà mitjançant la fórmula matemàtica següent:  
  
80 € (Y/10) o bé 70 € (Y/10)  
  
Per a ensenyaments de les branques de ciències de la salut, el percentatge de crèdits que s'ha de superar establit en el resolc tretzé per a obtindre beca, depenent del fet que la persona sol·licitant s'aculla a la primera o a la segona de les opcions assenyalades en el dit resolc, es determinarà mitjançant la fórmula matemàtica següent:  
  
90 € (Y /10) o bé 80 € (Y/10)  
  
Per a ensenyaments de les branques de ciències socials i jurídiques i arts i humanitats, el percentatge de crèdits que s'ha de superar establit en el resolc tretzé per a obtindre beca, depenent del fet que l'estudiantat s'aculla a la primera o a la segona de les opcions assenyalades en el dit apartat, es determinarà mitjançant la fórmula matemàtica següent:  
  
  
95 € (Y/10) o bé 85 € (Y/10)  
  
Y = increment percentual de crèdits matriculats sobre el nombre mínim de matriculació a què obliga el resolc dotzé, punt 1.  
  
  
Quinzé. Màxim d'anys com a becari/becària  
1. El nombre màxim d'anys de gaudi de la beca serà l'establit en el pla d'estudis corresponent més un any addicional.  
2. Les persones amb beca afectades per una discapacitat igual o superior al 65 per cent podran gaudir de la condició de becàries durant dos anys més dels establits en el pla d'estudis corresponent.  
  
Setzé. Dobles titulacions  
1. Per a la concessió de les beques que es convoquen en la present resolució a qui curse dobles titulacions és aplicable el que disposen els articles anteriors amb les excepcions que s'indiquen a continuació:  
  
a) Qui curse dobles titulacions s'ha de matricular, dins del termini de presentació de sol·licituds, com a mínim de tots els crèdits que integren el curs complet d'acord amb el pla d'estudis establit. Requisit que s'ha de mantindre durant tot el curs acadèmic.  
  
b) En el supòsit de matricular-se d'un nombre superior de crèdits, es tindran en compte tots per a la valoració del rendiment acadèmic, d'acord amb el que disposa el resolc tretzé, i no serà aplicable el que es disposa per als supòsits de rendiment acadèmic excepcional.  
  
c) Quan les titulacions cursades no pertanguen a la mateixa branca de coneixement, el rendiment acadèmic necessari per a obtindre beca serà l'establit per a la branca de més poca exigència acadèmica.  
  
d) Es podrà gaudir de beca per a cursar dobles titulacions el nombre d'anys de què conste el pla d'estudis. No obstant això, en el cas que una o ambdues titulacions pertanguen a la branca d'enginyeria i arquitectura, es podrà gaudir de dos anys més del que s'estableix anteriorment. En aquest supòsit, la quantia de la beca que es concedisca, per a l'últim dels cursos addicionals, es veurà reduïda proporcionalment a la reducció de crèdits matriculats en relació amb el mínim exigit en el punt 1 a) d'aquest apartat.  
  
Desseté. Màsters habilitadors  
1. Per a obtindre la beca, l'estudiantat de primer de màster habilitador ha d'estar matriculat de 60 crèdits o els corresponents al curs complet. El de segon de màster ha d'estar matriculat dels crèdits corresponents al curs complet.  
2. L'estudiantat de primer curs de màster habilitador ha d'acreditar una nota mitjana de 5 punts en els estudis previs que donen accés al màster.  
3. L'estudiantat de segon curs de màster habilitador ha d'acreditar una nota mitjana de 5 punts en el primer curs, així com haver superat tots els crèdits en què s'haguera matriculat en primer curs.  
  
4. El nombre màxim d'anys de gaudi de la beca serà l'establit en el pla d'estudis corresponent més un any addicional.  
  
Dihuité. Situacions especials  
1. Quan els ingressos o els resultats acadèmics que s'hagen d'acreditar procedisquen d'un país estranger, la comissió de selecció pot requerir a la persona sol·licitant que aporte la documentació que es considere necessària a aquest efecte. El càlcul del contravalor en euros d'aquests ingressos es farà aplicant el tipus oficial que done un resultat menor i que haguera tingut la moneda respectiva el primer dia hàbil de l'exercici 2022.  
2. Quan els ingressos que s'hagen d'acreditar procedisquen de Navarra o del País Basc, la comissió de valoració i selecció podrà requerir a la persona sol·licitant que aporte la documentació que considere necessària a aquest efecte.  
3. En el cas que la sol·licitud de beca la formulen persones que formen part d'unitats familiars de les quals les administracions tributàries no tenen dades, és la persona sol·licitant qui haurà d'aportar informació fefaent sobre la situació econòmica de renda i patrimoni de la seua unitat familiar; en cas contrari la beca es denegarà.  
  
  
  
III. Resolució  
  
Denové. Termini de resolució i notificació  
La persona titular de la direcció general competent en matèria d'universitats, a la vista de la proposta de la comissió, resoldrà motivadament el procediment de concessió i denegació de les beques, per delegació de la consellera, i ordenarà la publicació de les relacions de sol·licitants a qui es concedeix o denega la subvenció en el Diari Oficial de la Generalitat Valenciana.  
Les resolucions a les quals fa referència el resolc vinté a) i b), de la present resolució, posen fi a la via administrativa, i s'hauran de dictar en el termini màxim de sis mesos comptadors a partir de l'endemà de la publicació de la present convocatòria.  
La resolució del procediment es notificarà a les persones interessades ajustant-se al que disposa l'article 40 de la Llei 39/2015, d'1 d'octubre, del procediment administratiu comú de les administracions públiques. La pràctica de la notificació s'ajustarà a les disposicions contingudes en l'article 45.1.b de la dita llei, i es publicarà en la pàgina web:  
  
http://innova.gva.es/va/web/universidad/ayudas-y-becas  
  
  
IV. Del pagament i la justificació de la subvenció  
  
Vinté. Règim de lliurament del pagament  
El pagament de la subvenció regulada en la present convocatòria es farà a les universitats valencianes, en la condició d'entitats col·laboradores, i ajustat al règim que s'especifica tot seguit:  
  
a) L'import de la subvenció inicial es lliurarà una vegada la persona titular de la direcció general en matèria d'universitats resolga motivadament el procediment de concessió i denegació de les beques i tenint en compte el que disposen els resolcs 2 i 3 de la present convocatòria.  
  
b) L'import de la subvenció complementària es lliurarà quan es publique en la pàgina web del ministeri competent en matèria d'educació o en el BOE la resolució de persones beneficiàries de les beques de caràcter general que convoca el dit ministeri i una vegada que la persona titular de la direcció general en matèria d'universitats resolga motivadament el procediment de concessió i denegació de les beques, tenint en compte el que disposen els resolcs 2 i 3 de la present convocatòria.  
  
  
  
Vint-i-uné. Termini i forma de justificació  
Tenint en compte que aquestes beques es concedeixen en atenció a la concurrència d'una determinada situació, no requeriran altra justificació que acreditar-la, prèviament a la concessió en els termes establits en l'Ordre 10/2021, de 12 d'octubre, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de les beques salari lligades a la renda per a dur a terme estudis universitaris en les universitats que integren el sistema universitari valencià, d'acord amb el que preveu l'article 30.7 de la Llei 38/2003, de 17 de novembre, general de subvencions.  
  
  
Vint-i-dosé. Recursos  
Contra la present resolució, que posa fi a la via administrativa, es pot interposar amb caràcter potestatiu recurs de reposició davant de la consellera d'Innovació, Universitats, Ciència i Societat Digital, en el termini d'un mes comptador des de l'endemà de la publicació en el Diari Oficial de la Generalitat Valenciana, d'acord amb el que preveuen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.  
  
Alacant, 3 de novembre de 2022.- La consellera d'Innovació, Universitats, Ciència i Societat Digital: Josefina Bueno Alonso.